**Ministru kabineta noteikumu “Valsts agrīnās brīdināšanas sistēmas izveidošanas, darbības un finansēšanas kārtība” projekta  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Civilās aizsardzības un katastrofas pārvaldīšanas likuma 8.panta otrās daļas 7.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016.gada 1.oktobrī stājās spēkā Civilās aizsardzības un katastrofas pārvaldīšanas likums (turpmāk - Likums).  Saskaņā ar Likuma 8.panta otrās daļas 7.punktu Ministru kabinets nosaka valsts agrīnās brīdināšanas sistēmas (turpmāk - sistēmas) izveidošanas, darbības un finansēšanas kārtību, kā arī ņemot vērā likuma pārejas noteikumu 2.punkta 2.apakšpunktu, līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2017.gada 1.decembrim ir piemērojami Ministru kabineta 2007.gada 7.augusta noteikumi Nr.530 “Civilās trauksmes un apziņošanas sistēmas izveidošanas, izmantošanas un finansēšanas kārtība”. Līdz ar to ir izstrādāts Ministru kabineta noteikumu projekts “Valsts agrīnās brīdināšanas sistēmas izveidošanas, darbības un finansēšanas kārtība” (turpmāk – Projekts), kas pēc būtības paredz līdzīgu regulējumu, kāds ir noteikts Ministru kabineta 2007.gada 7.augusta noteikumos Nr.530 “Civilās trauksmes un apziņošanas sistēmas izveidošanas, izmantošanas un finansēšanas kārtība”, taču precizējot tajā ietvertās normas atbilstoši pašreizējai situācijai.  Mobilizācijas likuma 9.panta 1.punkts noteic, lai reglamentētu mobilizācijas plānošanu, sagatavošanu un īstenošanu, Ministru kabinets izdod šādus noteikumus:  1) par civilās trauksmes un apziņošanas sistēmu, nosakot:  a) mērķi un uzdevumus,  b) valsts un pašvaldību institūciju pienākumus sistēmas darbības nodrošināšanā.  Norādām, ka Likumā tiek lietota jauna terminoloģija attiecībā uz civilās trauksmes un apziņošanas sistēmu, proti, “valsts agrīnās brīdināšanas sistēma”, kā arī Likumā jau tiek noteikti minētās sistēmas mērķi un uzdevumi. Līdz ar to Likumā jau tiek regulēti jautājumi, kas Mobilizācijas likumā ir ietverti kā deleģējums Ministru kabinetam. Tādējādi Projektā netiek ietverti jautājumi, kas tiek regulēti Likumā. Grozījumi Mobilizācijas likumā (izslēdzot 9.panta 1.punktu) tiks izdarīti, vienlaikus ar Mobilizācijas likuma grozījumiem pēc būtības.  Projekts paredz, lai izveidotu efektīvi darbojošos sistēmu, Valsts ugunsdzēsības un glābšanas dienests (turpmāk - Dienests) valsts un pašvaldību institūcijas sistēmas izveidošanā iesaistīs Valsts pārvaldes iekārtas likumā noteiktajā kārtībā, tas ir, attiecīgi noslēdzot starpresoru vienošanās vai sadarbības līgumu. Savukārt privātpersonas iesaistīs, noslēdzot attiecīgu civiltiesisko līgumu.  Viens no sistēmas elementiem ir trauksmes sirēnas, kuras tiks izmantotas, lai apziņotu iedzīvotājus par katastrofu un tās draudiem, kā arī nepieciešamo rīcību. Projekts paredz, ka trauksmes sirēnu uzstādīšanu, demontāžu, kā arī to darbību nodrošinās Iekšlietu ministrijas Informācijas centrs.  Saskaņā ar Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 6.punktu publiskas personas mantu ir atļauts nodot bezatlīdzības lietošanā, ja tas ir paredzēts citos likumos vai Ministru kabineta noteikumos. Ņemot vērā minēto, projektā tiek paredzēts, ka valsts un pašvaldību institūcijas nodod būves un to daļas bezatlīdzības lietošanā Iekšlietu ministrijas Informācijas centram trauksmes sirēnu un to vadības bloku uzstādīšanai. Savukārt ar citām privātpersonām tiek slēgti patapinājuma līgumi, lai varētu uz būvēm uzstādīt trauksmes sirēnu un to vadības bloku.  Likuma 2. pants noteic, ka minētā likuma mērķis ir noteikt civilās aizsardzības sistēmas un katastrofas pārvaldīšanas subjektu kompetenci, lai pēc iespējas pilnīgāk nodrošinātu cilvēku, vides un īpašuma drošību un aizsardzību katastrofas vai katastrofas draudu gadījumā.  Atbilstoši Likuma 1.panta 7.punktam agrīnā brīdināšana ir mērķtiecīga un nekavējoties veicama cilvēku un atbildīgo institūciju informēšana par katastrofu vai katastrofas draudiem un nepieciešamo rīcību.  Saskaņā ar projektu Dienests ir tā institūcija, kura saņem informāciju par katastrofu un pēc informācijas par katastrofu saņemšanas aktivizē sistēmu, tādējādi pēc iespējas ātrāk tiek nodrošināta iedzīvotāju informēšana par katastrofu un tās draudiem un nepieciešamo rīcību.  Likums “Par ārkārtējo situāciju un izņēmuma stāvokli” paredz, ka lēmumu par ārkārtējo situāciju pieņem Ministru kabinets.  Tā kā katastrofas notiek negaidīti un neplānoti, taču reaģēt uz tām nepieciešams nekavējoties, lai pēc iespējas ātrāk nodrošinātu cilvēku, vides un īpašuma drošību un aizsardzību katastrofas vai tās draudu gadījumā, bet lēmums par ārkārtējo situāciju tiek pieņemts pēc kāda laika posma (nepieciešams sagatavot un sasaukt Ministru kabineta sēdi), tad ir ļoti būtiski, ka agrīnā brīdināšana tiek veikta pēc iespējas ātrāk un lielākam cilvēku skaitam. Minēto visefektīvāk var nodrošināt, iesaistot elektroniskos plašsaziņas līdzekļus (piemēram, radio, televīzija, interneta portāli). Līdz ar to Projekts paredz, ka elektroniskie plašsaziņas līdzekļi bez maksas izziņo Valsts ugunsdzēsības un glābšanas dienesta sniegto informāciju par katastrofu vai katastrofas draudiem un iedzīvotājiem nepieciešamo rīcību.  Ņemot vērā minēto, secināms, ka bez maksas informācijas izziņošanai ir leģitīms mērķis, jo tas operatīvi sniedz informāciju par katastrofu un tās draudiem, kā arī nepieciešamo rīcību, lai pēc iespējas ātrāk nodrošinātu cilvēku, vides un īpašuma drošību un aizsardzību katastrofas vai katastrofas draudu gadījumā, tādējādi izveidojot un nodrošinot tādu valsts agrīnās brīdināšanas sistēmas darbību, kas sasniedz Likuma mērķi.  Projektā paredzētā sistēmas darbības kārtība (skatīt projekta sākotnējās ietekmes novērtējuma ziņojuma (anotācijas) pielikumu) pēc būtības ir tāda pati, kāda ir noteikta Ministru kabineta 2007.gada 7.augusta noteikumos Nr.530 “Civilās trauksmes un apziņošanas sistēmas izveidošanas, izmantošanas un finansēšanas kārtība”.  Projektā tiek precizēta sistēmas finansēšanas kārtība, proti tiek konkrēti paredzēts, ka valsts un pašvaldību iestādes sistēmas uzturēšanu un darbības nodrošināšanu īstenos attiecīgi piešķirto finanšu līdzekļu ietvaros. Pašvaldību institūcijām papildus finanšu izdevumi neradīsies, jo saskaņā ar anotācijas pielikumu sistēmā iesaistīs tikai tās pašvaldību institūcijas, kuru rīcībā ir apziņošanas sistēmas un tikai katastrofu vai tās draudu gadījumā. Projekts neuzliek par pienākumu pašvaldību institūcijām nodrošināties ar apziņošanas iekārtām. Vienlaikus Projekts paredz, ka privātpersona sistēmas uzturēšanu un darbības nodrošināšanu finansē no saviem līdzekļiem, ja noslēgtajos līgumos nav noteikta cita kārtība. Tāpat Projektā tiek paredzēta kārtība, kādā tiks segti izdevumi, kas saistīti ar trauksmes un to vadības bloku uzstādīšanu un demontāžu. |
| 3. | Projekta izstrādē iesaistītās institūcijas | Iekšlietu ministrija, Valsts ugunsdzēsības un glābšanas dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts var ietekmēt jebkuru privātpersonu, kā arī valsts un pašvaldības institūcijas. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās sabiedrības grupām un institūcijām, projekta tiesiskais regulējums nemaina tiesības un pienākumus, kā arī veicamās darbības, jo jebkurai personai pastāv iespēja neparakstīt līgumu un līdz ar ko neiesaistīties sistēmas uzdevumu izpildē. |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas nepārsniedz 200 euro, bet mērķgrupai, kuru veido juridiskas personas nepārsniedz 2000 euro. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. Projekts publicēts 2017.gada 2.februārī Iekšlietu ministrijas tīmekļa vietnē sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Projekts un tā sākotnējās ietekmes novērtējuma ziņojums (anotācija) 2017.gada 2.februārī tika ievietots Iekšlietu ministrijas tīmekļvietnē www.iem.gov.lv sadaļā “Sabiedrības līdzdalība”, aicinot sabiedrību rakstveidā izteikt savu viedokli par Projektu. |
| 3. | Sabiedrības līdzdalības rezultāti | Priekšlikumi par Projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ugunsdzēsības un glābšanas dienests, Iekšlietu ministrijas Informācijas centrs, kā arī citas valsts un pašvaldības institūcijas, kas var nodrošināt agrīnās brīdināšanas uzdevumu izpildi. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas funkcijas un uzdevumi netiek radīti. Institūcijai pieejamos cilvēkresursus neietekmē.  Jaunas institūcijas netiks veidotas. Esošo institūciju likvidācija vai reorganizācija nav plānota. |
| 3. | Cita informācija | Nav. |

Anotācijas III, IV un V sadaļas – projekts šīs jomas neskar.

Ministru prezidents Māris Kučinskis

Iekšlietu ministrs Rihards Kozlovskis

Vīza: valsts sekretāra pienākumu izpildītājs D.Trofimovs

Ķevers, 67075817

uldis.kevers@vugd.gov.lv